– Det er helt fantastisk, strålte Løseth i seiersintervjuet etter rennet.

– Jeg trodde ikke jeg skulle vinne. Jeg følte jeg hadde noen feil, men for en god følelse dette er. Jeg pushet så hardt jeg kunne, sa Løseth.

Nina Løseth ledet slalåmrennet i Santa Caterina før finaleomgangen, og stod alene på toppen i slutten av andre omgang. Men 26-åringen lot seg ikke stresse. Hun kjørte inn til bestetid også i andre omgang, og i mål var hun hele 1.12 sekunder foran Sarka Strachova fra Tsjekkia.

– Hvordan var det å se det grønne tallet i mål?

– Jeg ble litt sjokkert. Det er den fineste fargen i verden for en alpinist. Men krysser linja i full fart, full av adrenalin ... Det er den beste følelsen i verden. Det er på grunn av den grønnfargen at vi alpinister trener så hardt, sier Løseth til NRK.

VIDEO: Se Løseths seiersomgang her. Du trenger javascript for å se video. VIDEO: Se Løseths seiersomgang her.

Stigende form denne sesongen

Sunnmørsjenta har denne sesongen vist stigende form etter at hun har vært plaget av skader gjennom store deler av karrieren.

– Jeg måtte bygge opp igjen selvtilliten, fortalte hun.

Nylig tok hun karrierebeste i både slalåm og storslalåm med en 3.- og en 2.-plass før hun tirsdag altså sikret sin aller første verdenscupseier.

Seieren er svært etterlengtet i det norske alpinmiljøet.

Andrine Flemmen er nemlig den kvinnelige alpinisten som står oppført med den siste norske verdenscupseieren for kvinner. Det skjedde i et storslalåmrenn i Sölden i 2002.

Da delte hun seieren med Nicole Hosp og Tina Maze.

Laster Twitter-innhold Kunne ikke laste innhold, men du kan gå til twittermeldingen.

Spådde seier

Flemmen spådde nylig i et intervju med NRK at Løseth snart ville ta sin aller første verdenscupseier.

Trine Bakke er forrige norske kvinne med en verdenscupseier i slalåm. Det skjedde i Maribor, 6. januar 2000

Norge hadde bare to seire i verdenscupen i slalåm på kvinnesiden før tirsdagens triumf i Italia. Begge har kommet med Trine Bakke. Det skjedde i Maribor i 2000 og i St. Anton i 1999.